New Land 2013

– Ekspedisjon til Otto Sverdrups glemte polarrike

**New Land 2013 er en ekspedisjon i Arktis som har resultert i en eventyrfilm av en dokumentar, med en historisk vri. En 1000 km lang ekspedisjon tar deg inn til hjertet av et av de mest spesielle villmarksområder på planeten, Ellesmereøya. Ekspedisjonsteamet følger i fotsporene til Otto Sverdrup og dokumenterer en 110 år gammel skattejakt på film. New Land vises på TV2 30. desember.**

Den 28. mars la John Huston i team Bergans (USA), Tobias Thorleifsson (Norge), Hugh D. Harris (Canada) og Kyle O`Donoghue (Sør-Afrika) ut på en 65-dager lang ekspedisjon i Arktis, nærmere bestemt over Ellesmereøya.

- Dette er et av de mest avsidesliggende, villeste og mest naturskjønne steder i Arktis. Vårt ekspedisjonsteam reiste i fotsporene til den andre Fram ekspedisjonen, ledet av Otto Sverdrup. I perioden 1898-1902 kartla Sverdrup og hans menn mer enn 150 000 kvadratkilometer med nytt land. I dag er landet nesten like vilt som det var i Sverdrups tid, sier John Huston.

**Skattejakt etter Sverdrups tapte varde**

New Land 2013 er en ekspedisjon som gikk i fotsporene til en av Norges store, men undervurderte polarhelt Otto Sverdrup og den andre Fram ekspedisjonen.

I 1898 la Otto Sverdrup ut på en storslått ekspedisjon til en uutforsket del av Arktis. 17 menn og 100 hunder skulle bruke 4 år på å utforske nye landområder. Dette var den underkjente andre Fram-ekspedisjonen. De bygde en varde på det nordligste punktet de kom til, i nærheten av Lands Lokk på Ellesmereøya.

- New Land dokumentaren følger vår søken etter en av Sverdrups tapte varder med klare paralleller til Sverdrups opprinnelige reise. Vi hadde en helt fantastisk tid på isen i vår søken etter varden, noe som virkelig kommer gjennom i filmen, sier Huston.

**Klimaendringer fra 1901 til i dag**

Ellesmereøya har et enormt rikt dyreliv, med blant annet mye isbjørn, moskus, polarulv og polarhare, men det er samtidig ett av de områdene i verden som er hardest rammet av klimaendringer. Et av hovedformålene med ekspedisjonen var derfor å dokumentere forholdene på øya, og sette fokus på dette i den norske skolen i samarbeid med Kilmaløftet/Miljøverndepartementet.

New Land ekspedisjonen fikk erfare hvor dramatisk klimaendringene påvirker årstidene og isforholdene på Ellesmereøya og hvor annerledes det er fra Otto Sverdrups tid til i dag. Skipet Fram lå innefrosset i fire år, mens nå kommer våren tidlig, og den gamle flerårsisen forsvinner. Havområdene rundt Ellesmereøya, som resten av Arktis, domineres nå av ettårsis, og isfrie områder bidrar til økt issmelting.

**Endrer fremtidens ekspedisjonshistorie**

Klimaendringene må ses i et globalt perspektiv. Selv om vi ikke ser de store endringene her i Norge, er det enorme endringer blant annet i Arktis. Dette setter både begrensninger og medfører nye muligheter innen ekspedisjoner. Rune Gjeldnes sin fremragende Arctic Ocean ekspedisjon i 2000 vil vanskelig kunne la seg gjøre igjen grunnet issmelting. Børge Ousland utførte derimot en ekspedisjon med seilbåt rundt Nordpolen på en sesong i 2010, noe som aldri ville latt seg gjøre uten smeltingen.

Bergans har over 100 års erfaring med turer og ekspedisjoner. Vi vet at alt vi gjør har en påvirkning på miljøet, og vi arbeider aktivt med utfordringer vedrørende miljø og sosialt ansvar, både internt og med våre leverandører. Praktisk testing i ekstreme arktiske strøk har vært en viktig faktor i videreutviklingen av våre produkter, og vi ønsker å kunne fortsette med dette også i årene fremover.

**Kun for pressen:**

* Filmpremiere på New Land 2013
* 17. desember på Fram museum i Oslo
* Ta kontakt med Bergans for påmelding